Z A P I S N I K
30. sjednice Vijeća Gradske četvrti Sesvete 
održane 15. listopada 2019. P.U. Sesvete, Trg D. Domjanića 4/II s početkom u 17,00 sati
[bookmark: _GoBack]
Nazočni članovi Vijeća Gradske četvrti Sesvete:
Petar Bajan, Željko Blažinović, Antun Bošnjaković, Marko Brkić, Maja Buljubašić, Željko Grbavac, Ivanka Gregoranić, Mira Halapa, Jurica Jug, Stjepan Kezerić, Damir Kostanjski, Tihomir Marić, Vladimir Marić, Dražen Markota, Boris Matoic, Ivan Okičan, Mladen Šturlić-Tupek, Zlata Trošelj i Nataša Vučkov. 

Nazočni radno:
- Borko Samec - urednik portala Sesvete Danas
- Stipe Jurić, Petar Vukelić - Gradski ured za mjesnu samoupravu, P.O. Sesvete

Sjednicu Vijeća Gradske četvrti Sesvete otvara Stjepan Kezerić, pozdravlja nazočne članove Vijeća, sve radno nazočne, zahvaljuje na odazivu, konstatira da je prisutno 17 članova Vijeća, te Vijeće može pravovaljano odlučivati. Prije sastanka pozvao je sve okupljene članove na projekciju filma Stipe Majića »Glavu dole, ruke na leđa« koja će se održati u 19,00 sati u prostorijama kina Narodnog sveučilišta Sesvete.
Stjepan Kezerić predložio je usvajanje zapisnika s 29. sjednice Vijeća od 30. rujna 2019. Članovi Vijeća nemaju primjedbi na zapisnik, te je isti usvojen sa 15 glasova „za“ i 2 suzdržana glasa.  
Predsjednik je potom iznio prijedlog dnevnog reda 30. sjednice Vijeća Gradske četvrti Sesvete i zamolio članove Vijeća, ako imaju kakve primjedbe ili prijedloge, da ih iznesu.

Prijedloga i primjedbi na dnevni red nije bilo, te je Vijeće jednoglasno donijelo


DNEVNI RED :


1. Prijedlog Zaključka o izmjeni Plana komunalnih aktivnosti Gradske četvrti Sesvete u 2019.
1. Prijedlog Zaključka na Nacrt konačnog prijedloga Odluke o izmjenama i dopunama Odluke o donošenju Generalnoga urbanističkog plana grada Zagreba – davanje mišljenja
1. Prijedlog Zaključka na Nacrt prijedloga Odluke o izradi Urbanističkog plana uređenja Staro Brestje – zapad – davanje mišljenja 
1. Prijedloga zaključka o kupnji nekretnine – davanje mišljenja 
1. Razno.

/ Prelazi se na rad po dnevnom redu /

/ Maja Buljubašić i Ivanka Gregoranić pristupile su sjednici u 17,05 /


Ad 1)

Stjepan Kezerić navodi da je svima dostavljen Prijedlog zaključka o izmjeni Plana komunalnih aktivnosti Gradske četvrti Sesvete u 2019. Prijedlog zaključka ima nekoliko manjih korekcija cijena, izbačeni su neki projekti za koje se utvrdilo kako će biti potrebno rješavati imovinsko – pravne odnose te je ubačeno nekoliko manjih akcija - nabava jedne sprave za dječje igralište te nabavu kolaca i jutenih traka za akciju „Zasadi drvo, ne budi panj“ koja će se održati u Sesvetama.
Tihomir Lukanić predložio je da se postavi nadstrešnica na autobusnom stajalištu u Sesvetskim Selima, Glavnoj ulici.
Stjepan Kezerić rekao je kako zna da se jedna nadstrešnica u Sesvetskim Selima projektira, zamolio je stručnu službu da provjeri i pošalje dopis da se ubrza projektiranje.
Vijeće je potom glasovalo o prijedlogu te s 15 glasova „za“, 1 „protiv“ i 3 suzdržana donijelo

Zaključak
o izmjeni Plana komunalnih aktivnosti Gradske četvrti Sesvete u 2019.
/ Zaključak se prilaže zapisniku sjednice /

Ad 2)

	Stjepan Kezerić kazao je kako se o ovoj točki dnevnog reda raspravljalo i na prethodnim sjednicama. Predložio je da Vijeće Gradske četvrti Sesvete donese mišljenje da je suzdržano na Nacrt konačnog prijedloga odluke o izmjenama i dopunama Odluke o donošenju Generalnog urbanističkog plana grada Zagreba jer njime nije obuhvaćeno područje Gradske četvrti Sesvete.
	Nataša Vučkov upozorila je kako se javna rasprava o  Generalnom urbanističkom planu Grada Zagreba odvila tijekom ljeta kada građana nema u gradu Zagrebu, a ipak je usprkos tome pristiglo više od 20.000 primjedbi. Istaknula je kako su djelatnici gradske uprave vraćani s godišnjih odmora kako bi se odgovorilo na upite, a pitanje je koliko se u tako kratkom vremenu stiglo odgovoriti na 20.000 primjedbi. Rekla je da joj se čini kako ova priča skriva nešto ružno te smatra da treba dati negativno mišljenje zato što su Sesvete dio Grada Zagreba.
	Tihomir Lukanić smatra potpuno neprihvatljivim termin javne rasprave (31. srpnja – 14. kolovoza) te da u skladu s demokratskim standardima svi u vijeću trebaju glasati protiv. Istaknuo je kako je izmjenama i dopunama definirano da kada će se izgrađivati nacionalni stadion nije potrebno raspisivati javne natječaje, naglasio je kako je to projekt koji će iznositi nekoliko milijuna eura. Ne slaže se sa suzdržanim mišljenjem jer smatra da su Sesvete jednako dio grada Zagreba kao bilo koja druga gradska četvrt.
	Vladimir Marić smatra kako treba dati negativno mišljenje jer prijedlog nije usklađen s Prostornim planom Grada Zagreba.
	Dražen Markota i Stjepan Kezerić rekli su kako oni smatraju da su za Sesvećane bitne izmjene Generalnog urbanističkog plana Sesveta, što su i inicirali.
	Jurica Jug smatra da s obzirom da će se Sesvećanima uzimati novac za „hipodrome i te stvari“ da onda Vijeće Gradske četvrti Sesvete ima obavezu dati mišljenje.
	Stjepan Kezerić kazao je kako podupire građevinske investicije u prostorima koji su zapušteni te kako one donose profit čitavoj zajednici. Potom je predsjednik Stjepan Kezerić predložio da se glasuje o prijedlogu. Vijeće je s većinom glasova – s 13 glasova „za“ i 6 “protiv“ donijelo



Zaključak 
o Nacrtu konačnog prijedloga odluke o izmjenama i dopunama Odluke o donošenju Generalnog urbanističkog plana grada Zagreba
/ Zaključak se prilaže zapisniku sjednice /
Ad 3)

Stjepan Kezerić predložio je raspravu o prijedlogu zaključka na Nacrt prijedloga Odluke o izradi Urbanističkog plana uređenja Staro Brestje – zapad. 
Nataša Vučkov zatražila je objašnjenje što se ovim prijedlogom želi postići.
Stjepan Kezerić rekao je kako je prijedlog došao od građana, a Vijeće Mjesnog odbora Staro Brestje dostavilo je zaključak u kojem su dali pozitivno mišljenje na prijedlogu zaključka na Nacrt prijedloga Odluke o izradi Urbanističkog plana uređenja Staro Brestje – zapad.
Dražen Markota kazao je kako treba pročitati točku 3. Nacrta prijedloga Odluke o izradi Urbanističkog plana uređenja Staro Brestje – zapad u kojoj piše: „Sukladno članku 85. Zakona zaprimljena je inicijativa za izradu Urbanističkog plana uređenja Staro Brestje - zapad (u daljnjem tekstu: Plan), pokrenuta od vlasnika dijela zemljišta u obuhvatu Plana, kako bi se unutar obuhvata Plana omogućila izgradnja mješovite, pretežito stambene namjene s pratećim sadržajima javne namjene.“ Dražen Markota naglasio je kako sredstva za izradu Plana osigurava vlasnik zemljišta.
Stjepan Kezerić rekao je kako je dobiven naputak od strane Gradskog ureda za strategijsko planiranje i razvoj Grada da se dostave inicijative građana za izmjenu Generalnog urbanističkog plana Sesveta. 
Tihomir Lukanić istaknuo je da mu je neprihvatljivo da prilikom dostava ovakvih prijedloga ne postoji netko tko bi suvislo obrazložio takve zahtjeve. Smatra da treba tražiti od Grada Zagreba da se ne upliće u donošenje odluka o Sesvetama.
Stjepan Kezerić smatra da ovakve inicijative ne idu nikome na štetu nego samo na korist Sesveta.
Nataša Vučkov pitala je ima li smisla proširivati stambene zone kada je već danas promet u Sesvetama u kolapsu. Rekla je kako je prethodnih godina imala prijedloge za izmjene Generalnog urbanističkog plana Sesveta, ali se ti prijedlozi nisu usvojili.
Jurica Jug smatra da bi izmjena u stambeno išla na štetu postojećeg stanovništva.
Petar Bajan kazao je kako u članku 4. piše da se prenamjena zemljišta radi uz prostor produžetka Branimirove ulice, smatra da je normalo da postoji stambena zona blizu buduće prometnice.
Jurica Jug rekao je kako ide svaki dan na posao u 8 sati ujutro te zna što su prometne gužve.
Tihomiru Lukaniću sporno je to tko donosi odluke – Vijeće Gradske četvrti Sesvete daje mišljenje, a Grad Zagreb o tome odlučuje. Smatra da bi samo Vijeće u Sesvetama o tome trebalo odlučivati.
Pristupilo se glasovanju te su članovi Vijeća većinom glasova - s 14 glasova „za“,  3 „protiv“ i 2 suzdržana glasa donijeli

Zaključak
o Nacrtu prijedloga Odluke o izradi Urbanističkog plana 
uređenja Staro Brestje – zapad
/ Zaključak se prilaže zapisniku sjednice /

	Ivan Okičan pitao je tko daje prijedlog za izmjenu Generalnog urbanističkog plana Sesveta – vijeće mjesnog odbora ili građani. 
	Stjepan Kezerić odgovorio je da prijedlog mogu dati i građani i vijeća mjesnih odbora.

Ad 4)

Stjepan Kezerić obavještava da su članovi dobili navedeni prijedlog s materijalima, pozvao je članove Vijeća ako imaju kakvo mišljenje ili komentar neka kažu.
Stipe Jurić kazao je kako u obrazloženju piše koja je to katastarska čestica, koji je vlasnik i kolika je procjena vrijednosti nekretnine.
Marko Brkić pitao je da li je cijena od 104€/m2 vrijedi za sve čestice takvog tipa na koridoru Branimirove ulice.
Stjepan Kezerić rekao je kako misli da je to otprilike cijena za građevinsko zemljište.
Petar Bajan zainteresiran je zašto se dobiva cijena za samo pojedine čestice, a ne za sve čestice na toj dionici.
Pristupilo se glasovanju te su članovi Vijeća većinom glasova - s 18 glasova „za“ i 1 suzdržanim glasom donijeli
Zaključak o 
davanju mišljenja na Prijedlog zaključka o kupnji nekretnine

/ Zaključak se prilaže zapisniku sjednice /

Ad 5)

Stjepan Kezerić pozvao je članove da iznesu svoje prijedloge i komentare.
	Tihomir Lukanić kazao je kako je dobio informaciju iz nekoliko osnovnih škola da postoje računala koja ne rade i ne mogu se koristiti u nastavi. Istaknuo je kako ne zna kako rade povjerenstva Vijeća Gradske četvrti Sesvete, kako ne postoje izvješća i smatra da ne bi bilo loše da predsjednik svakog povjerenstva da kratki izvještaj što se radilo. Predložio je da netko (neko povjerenstvo) posjeti osnovne i srednje škole na području Sesveta i utvrdi stanje te informatičke opreme. Tijekom pregleda bio bi sastavljen zapisnik te sukladno potrebama preko Plana komunalnih aktivnosti Gradske četvrti Sesvete nabavila bi se informatička oprema i donirala školama.
	Stjepan Kezerić rekao je kako Vijeće ima volju pomoći školama, ali koliko je upoznat iz Plana komunalnih aktivnosti Gradske četvrti Sesvete ne može se izdvajati za financiranje takvih aktivnosti. Razgovarati će s predstavnicima Gradskog ureda za obrazovanje da se školama na području Sesveta osigura prikladna informatička oprema. Zamolio je Tihomira Lukanića da navede o kojim se školama radi i što je njima potrebno.
	Tihomir Lukanić rekao da mu je neshvatljivo da se preko Plana komunalnih aktivnosti Gradske četvrti Sesvete ne može financirati informatička oprema za škole, ta situacija mu je apsurdna.
	Stjepan Kezerić rekao je kako misli da su po ovom pitanju ograničenja zakonska.
	Jurica Jug predložio je Tihomiru Lukaniću da s nekom udrugom napravi projekt i da traži pomoć Vijeća Gradske četvrti Sesvete. Naveo je primjer prošle sjednice kada su članovi Vijeća prihvatili davanje novčane potpore za Dan 144. brigade Hrvatske vojske.
	Dražen Markota istaknuo je kako je Vijeća Gradske četvrti Sesvete financiralo obnovu tri-četiri škole na području Sesveta. Provjeriti će s pročelnicom Gradskog ureda za mjesnu samoupravu Renatom Šimon može li se to financirati putem komunalnih aktivnosti. Treba poslati upit osnovnim i srednjom školama na području Sesveta o njihovim potrebama za informatičkom opremom.
	Zlata Trošelj rekla je kako opremanje škola ide preko Ministarsva obrazovanja. Grad Zagreb može putem Gradskog ureda za obrazovanje sponzorirati školama pojedino računalo.
	Tihomir Lukanić podsjetio je članove Vijeća kako se 500.000,00 kuna dalo za sanaciju pokosa kod Svetišta Svetog Antuna Padovanskog u Sesvetskim Selima. Uvjeren je kako se može donirati informatička oprema za osnovne škole.
	Zlata Trošelj rekla je kako jako dobro poznaje ovu tematiku zato što je sedam godina bila predsjednica Povjerenstva za škole. Rekla je kako treba poslati zahtjev prema Gradskom uredu za obrazovanje da iznađe mogućnost za opremanje škola informatičkom opremom.
	Vladimir Marić pitao je kada se planira obnove Ulice Andrije Kašića Miošića u Sesvetskom Kraljevcu. 
	Stjepan Kezerić odgovorio je kako se planira početak radova do kraja studenoga.
	Vladimir Marić upozorio je na stajalište autobusne linije Borongaj – Sesvetski Kraljevec u Dupcu, koje je po njegovom mišljenju neadekvatno. Kaže da je linija tamo izmještena prije pet godina, a da se tada govorilo o projektiranju stajališta nasuprot stajališta koje je u suprotnom smjeru. 
	Stjepan Kezerić zamolio je Damira Kostanjskog da bolje uputi članove o toj situaciji.
Damir Kostanjski obavještava da je dobiveno rješenje da se samo na toj lokaciji može postaviti stajalište u zoni raskršća na okretištu Dubec. Problem je što je jedina zadovoljavajuća lokacija za izgradnju stajališta u privatnom vlasništvu obitelji Bačić. Smatra da treba provjeriti s obitelji Bačić imaju li volje ustupiti tu lokaciju za otkup.
Vladimir Marić pitao je zašto se autobusno stajalište ne može vratiti na staro mjesto.
Damir Kostanjski rekao je kako je nemoguće zglobnom autobusu dužine 18 metara skrenuti ulijevo preko tri prometne trake u prostoru duljine 20 metara. Ističe da je autobusna linija prije išla preko Čulinečke ceste, a danas skreće u Ulicu Roberta Škrnjuga pa na Branimirovu ulicu. 
Vladimir Marić pitao je zašto se mijenjala trasa.
Damir Kostanjski odgovorio je kako je trasa izmjena temeljem peticija u kojim je isticano da autobusi kasne zbog gužva na Čulinečkoj cesti. Postojeće stajalište ne odgovara ni ZET-u zato što kocke preko koji mora proći autobus uništavaju motore vozila. Sljedeća najbliža odgovarajuća lokacija jest na Aveniji Dubrava kod kbr. 306F (servis Opela). 
Damir Kostanjski ponavlja od ranije problem i što napraviti sa Cerskom ulicom.
Dražen Markota rekao je kako Gradski ured za prostorno uređenje, izgradnju Grada, graditeljstvo, komunalne poslove i promet radi projekt izgradnje nogostupa i rekonstrukcije prometnice.
Stjepan Kezerić zamolio je stručnu službu da pošalje požurnicu u kojoj se traži organizacija radnog sastanku na temu uređivanja Cerske ulice.
Damir Kostanjski upozorio je na opasnost za školsku djecu koja se voze autobusom po Cerskoj ulici. Pitao je može li se prometnica zacijeviti.
Dražen Markota odgovorio je da se zakonski bez projekta može zacijeviti 20 metara, a prometnica je duža od 400 metara. Naveo je primjer Letničke ulice u Sesvetskim Selima gdje je potrebno zacijeviti 75 metara, zbog poplava – te je bilo potrebno izraditi projektno-tehničku dokumentaciju i ishoditi dozvole.
Damir Kostanjski pitao je u kojoj je fazi UPU groblja Cerje.
Dražen Markota odgovorio je kako je u tijeku javna rasprava o prijedlogu Urbanističkog plana uređenja groblja Cerje.
Stjepan Kezerić rekao kako je direktor Gradskih groblja Zagreb Patrik Šegota obećao da će posjetiti sva groblja u Sesvetama te da će se s njime o tome moći razgovarati.
Zlata Trošelj pitala je da li su krenuli radovi na križanju Prepuštovečke, Soblinečke i Šašinovečke ulice u Soblincu, a ako nisu kada će.
Stjepan Kezerić rekao je kako su bili na sastanku s predstavnicima Gradskog ureda za prostorno uređenje, izgradnju Grada, graditeljstvo, komunalne poslove i promet, na kojem su upoznati da je izabran najpovoljniji ponuđač, a ako neće biti žalbe radovi kreću u studenom 2019.
Petar Bajan pitao je što je s nadstrešnicom u Letničkoj ulici u Sesvetskim Selima.
Stjepan Kezerić rekao je da će po njegovim saznanjima dio nadstrešnica biti realiziran kroz par mjeseci.
Petar Vukelić rekao je kako se prema zadnjoj primljenoj informaciji iz Gradskog ureda za prostorno uređenje, izgradnju Grada, graditeljstvo, komunalne poslove i promet navedena lokacija nalazi u grupi od 58 lokacija na području grada Zagreba za koje je izrađena projektna dokumentacija za postavljanje nadstrešnica. U tijeku je postupak dobivanja svih potrebnih suglasnosti i  ishođenja rješenja za postavljanje nadstrešnica na navedenim lokacijama. Odmah po zaprimanju svih rješenja pokrenut će se postupak nabave za izgradnju nadstrešnica. Predviđeni termin pokretanja postupka nabave za izgradnju nadstrešnica je sam kraj 2019. godine.
Ivan Okičan rekao je da još čeka projektiranje nadstrešnice u Lužanu, Ulici Augusta Šenoe - križanje s ulicom Grgati.
Petar Vukelić rekao je kako se spomenuta lokacija nalazi u trećoj grupi lokacija za projektiranje, neki dan su predstavnici Gradskog ureda za prostorno uređenje, izgradnju Grada, graditeljstvo, komunalne poslove i promet – Sektora za promet bili na uviđaju. Sada se čekaju smjernice Sektora za promet temeljem kojih se odlučuje može li se spomenuta lokacija slati na projektiranje ili se od nje odustaje.
Boris Matoic kazao je kako je već nekoliko puta od strane Vijeća Gradske četvrti Sesvete dostavljen prijedlog prema Vodoopskrbi i odvodnji d.o.o. da se izradi vodoopskrbni cjevovod u Dobrodolu, Ulici Šiletići. Na spomenuti prijedlog nije dobiven nikakav odgovor, zamolio je da se zatraži odgovor.
Stjepan Kezerić zatražio je stručnu službu da ponovno dostavi upit.
	Daljnje rasprave nije bilo te je Vijeće završilo s radom u 17,50.

